
Päevakorra teemade arutelu ja otsused:


1. Sügisel püstitatud probleemsete teemade ülevaatus ja seis:
· Tunnitöö info e-koolis – info edastamise viisi on korrigeeritud.
· Negatiivne tagasiside keemia õpetaja osas – keemia õpetaja on avaldanud soovi minna pensionile, kuid ametlikku lahkumisavaldust pole veel esitanud. Hetkel keemiaõpetaja ametikohale kandidaate ei ole. Sügiseni on veel veidi aega, aga kui kandidaate ei tule, siis on koolil probleem. Koolijuht on kaalunud erinevaid varuvariante, kuid häid lahendusi ei ole. Ka kohapeal pole kedagi võtta. Koolijuht kutsus kõiki üles jagama sotsiaalmeedias üleval olevaid kuulutusi. Hoolekogu liige küsis kuidas saaksime kooli uute potentsiaalsete õpetajat silmis atraktiivsemaks muuta? Hoolekogu liikme sõnul ei ole keemiaklass kaasaegne ja ei mõju motiveerivalt. Ta küsis, mis summas oleks võimalik klass ära renoveerida? Koolijuhi sõnul pole renoveerimise hinda välja arvutatud ja teema arutelu ei jätkatud. Hoolekogult saabus küsimus kas keemiaõpetaja ja teiste otsingus aitaks kaasa kutse saatmine ülikoolidesse, et kaasata kohe-kohe õpetajaks tulevaid inimesi? Koolijuht vastas, et ülikoolide teaduskondadesse on kuulutused edastatud. Lisaks kuulutatakse Õpetajate Lehes, sotsiaalmeedias, kohalikus meedias jne. Hoolekogu liige veebis kommenteeris, et hetkel Kuusalu keskkooli otsingud ja märksõna "saksa keel": CVkeskus - ei ole leitav, Õpetajate Leht - ei ole leitav, Koolielu.ee - kuulutusi on, kuid mis on kehtiv ja kus on aktuaalne. Ta märkis, et peab vaeva nägema. Koolijuht kommenteeris hiljem, et eelmine töökuulutus oli selleks hetkel aegunud ja uus ei olnud veel üleval. Hoolekogu liige veebis küsis, kas on kaalutud koostööd Kolga kooli keemiaõpetajaga ja kas Kolgas on õpetajal täiskoormus? Antud küsimust ette ei loetud ja ei käsitletud.
· Digiõppepäeva ülesannete kajastamine e-koolis - ülesannete esitamist sai korrigeeritud teise digiõppepäeva raames. Sel õppeaastal rohkem sarnasel kujul digiõppepäevasid ei tule.
· Negatiivne tagasiside tüdrukute kehalise kasvatuse õpetaja osas – kõikide kehalise kasvatuse õpetajatega sai individuaalselt vesteldud. Hoolekogu liige andis tagasisidet nii kehalise kasvatuse kui ka muusika õpetaja osas – tüdrukute kehalise kasvatuse ja muusika õpetajat peljatakse ja lapsed ei julge alati tagasisidet anda. Teine hoolekogu liige märkis, et võib olla peaks ka lastega vestlema ja paluma mõningaid märkusi mitte väga kriitiliselt võtta. Ta tõi välja, et nende õpetajate tulemused on ju tegelikult head ja nad jagavad ka tunnustust lastele. Muusikaõpetaja näiteks tunnustas lapsi eduka esinemise puhul laulupeo katsetel ühise kringli söömisega.
· Covid-19 testide tegemise ajastus – teema pole enam aktuaalne, sest praegu enam regulaarselt teste ei tehta.
· Koolikottide raskus – Koolikotid on normist raskemad. Tegemist on üleriigilise probleemiga ning lahendusi peaks hakkama otsima riiklikul tasandil. Koolijuhi sõnul on koolikoti raskuse teema pidevalt fookuses, aga häid lahendusi pole.  Õpikud klassis. Hoolekogult saabus küsimus, et kas vald peaks pöörduma ministeeriumi poole, et algatada muudatused olemasolevas määruses? Valla esindaja vastas, et vastavasisulised diskussioonid juba riiklikul tasandil käivad.  Ühe mõttena toodi välja, et kas riik võiks hakata väljastama e-õpikuid. Koolijuhi sõnul võiks, aga sel juhul peaks olema tagatud kõikides peredes tehniline pool nende kasutamiseks. Covid-19 aegne distantsõpe paraku näitas, et arvestataval hulgal peredel puudub tehniline valmisolek. Samuti puudub ka koolil valmisolek toetada kõiki neid peresid.
· Tähelepanu pööramine õpilaste vaimsele tervisele – gümnaasiumi tüdrukutele toimus loengute sari. Lisaks on koolil plaanis liituda projektiga „TORE“. Tegemist on tugiõpilaste liikumisega.
· Koolis tekkivate jäätmete sorteerimine ja ringmajanduse teadvustamine – Kool on aktiivselt tegelenud jäätmemajanduse parendamisega. Soetatud on uusi jäätmejaamasid ja plaanis on veel juurde hankida. Hoolekogu liikmelt saabus küsimus, kui hästi suudavad lapsed jäätmeid sorteerida. Koolijuht vastas, et üllatavalt hästi. Puuduseid esineb minimaalselt. 
· Koolikiusamine õpetaja vaateväljast eemal – koolijuht kordas, et kool tegeleb juhtumitega, mis nendeni jõuavad. Hoolekogu liige andis tagasisidet, et olukord bussipeatuses tundub olevat paranenud ja kiusamist on vähem. Rohkem on näha õpetajaid. Koolijuht lisas, et ka politsei on teinud läbisõite.
· Toidu raiskamine ja toidujäätmete tekkimine – koolijuht märkis, et neil on ühel hetkel plaanis teha võistlus erinevate vahetundide ajal sööjate vahel – kellel kõige vähem toidujäätmeid jääb. Enne aga soovitakse viia läbi toidujäätmete kaalumine tavaolukorras, et hiljem saaks aru, kas võistlus annab parema tulemuse või mitte.

2. Ülevaade õpetajate värbamisest: 

Kuulutused on üleval järgmistele ametikohtadele:
· Keemia 1,0 koormus (0 kandidaati) – hetkeseisu kommenteeritud punktis 1;
· Matemaatika 1,0 koormus (1 võimalik kandidaat) – kandideerinud pole keegi, aga üks huviline pöördus;
· Loodusained (bioloogia, füüsika) 0,5-1,0 koormus (0 kandidaati);
· B-võõrkeel (näiteks saksa, soome, hispaania, prantsuse, jne) 1,0 koormus (1 kandidaat, aga arvatavasti ei sobi) – üks välismaalasest huviline, kes õpetaks inglise keelt, aga kelle eesti keel ei ole väga hea;
· Väikeklassi õpetaja 1,0 koormus (0 kandidaati) – üks huviline;
· Eesti keele õpetaja Ukraina õpilastele 0,5-1,0 koormus (olemas);
· Väikeklassi õpetaja – üks huviline
· Lisaks oodatakse huvitavaid pakkumisi valikainete õpetamiseks nii põhi- kui keskkoolis: näiteks joonestamine, 3D modelleerimine, robootika, merendus jne! (Mõned on, ka majast seest ).
Üks hoolekogu liige esitas päringu väikeklassi õpetaja kohta. Koolijuht kommenteeris, et hetkel kandidaadid puuduvad. Hoolekogult saabus küsimus valla esindajale, et mida teeb vald õpetajate motiveerimiseks? Valla esindaja kommenteeris, et vald on asunud motivatsioonipaketti koostama, kuid arutelud alles algasid ja hetkel on vara midagi täpsemalt kommenteerida. Ta arvas, et ettevalmistatav motivatsioonipakett võiks saada kinnitatud kõige varem 2024. aasta sügisel. Hoolekogu liige küsis, et kas motivatsioonipaketi osas on võimalik anda omapoolseid sisendeid? Valla esindaja vastas, et motivatsioonipaketile oli võimalik teha parandusettepanekuid ja see tähtaeg on möödas. Ühtlasi kommenteeris ta, et motivatsioonipakett      koostatakse pikemat perspektiivi silmas pidades ja tõenäoliselt ei lahenda sügisest probleemi. Hoolekogult saabus küsimus, et kas valla esindaja on valmis hoolekogule tutvustama motivatsioonipaketti? Valla esindaja vastas et on, aga järgmiseks hoolekogu koosolekuks veel valmidust pole, sest motivatsioonipaketi väljatöötamine alles käib. Hoolekogu liikmed täpsustasid, et järgmisel hoolekogu koosolekul võiks valla esindaja anda ülevaate õpetajate motivatsioonipaketi koostamise etappidest ja ajakavast. Hoolekogu liikmelt veebis saabus ettepanek koguda motivatsiooni ideid olemasolevatelt õpetajatelt. Antud teemat täpsemalt ei kajastatud.


3. Ülevaade õppetoe vajadusest ja mahust
Koolijuht andis ülevaate milliste õpilastega õpitugi tegeleb ja millised spetsialistid ning millises mahus nendega tegelevad. Diskussioonis keskenduti keerulise käitumisega noortele, kuid esineb ka muid probleeme, nagu vaimsed häired, ebaturvaline kodu, enesevigastamised jne. Koolijuht tõi välja, et keerulise käitumisega noori ei ole palju, kuid nendega tegelemine võtab aega ja segab teiste õpilaste õppimist. II trimestril oli üksnes 10 õpilasel käitumishinne mitterahuldav ja kõikide nendega tegeletakse. Kooli õpilaste arvu arvestades on tegemist äärmiselt väikese hulga õpilastega ja avalikkuses pole vaja antud teemale liigset tähelepanu tõmmata, sest see võiks ebaõiglaselt kahjustada kooli mainet. Hoolekogult saabus palve, et edaspidi võiks arvnäitajaid presenteerida ajalise trendina. Koolijuht nõustus ettepanekuga, kuid tõi välja, et arvestama peab eelnevate aastate eripäradega (Covid-19 ja distantsõpe). Hoolekogult saabus ettepanek võrrelda arvnäitajaid Covid-19 eelsete näitajatega. Koolijuht vastas, et kahjuks puuduvad selle perioodi kohta elektroonilised arvandmed ja ükshaaval tunnistusi vaadata oleks ebaefektiivne. Hoolekogult saabus küsimus, et kas koolil on ülevaade õppeedukusest õppeainete ja klasside kaupa? Koolijuht vastas, et klasside kaupa õppeedukust on hinnatud, kuid ainealane võrdlus puudub. Hoolekogu liige veebis kommenteeris, et hinnete võrdlus oleks adekvaatne vaid siis, kui tehakse sama töö või oleks sama õpetaja. Erinevad õpetajad ja erinevad hindamised ei anna adekvaatselt võrdlust. Hoolekogu liige küsis, et millises vanuseastmes leidub enim keerulise käitumisega noori? Koolijuht vastas, et valdavalt 5.-8. klasside õpilaste seas ja personal teeb väga palju tööd probleemse käitumisega õpilastega. Kooli kõige jõulisemaks võimalikuks meetmeks on probleemse käitumisega õpilase eemaldamine õppetööst, mida saab teha ühe korra poolaastas kuni kümneks päevaks. Seda meedet rakendatakse praktikas väga harva. Hoolekogu liige küsis, kas õppetööst kõrvaldamine annab tulemusi? Koolijuht hinnangut ei andnud. Hoolekogult saabus küsimus kas õpilast on võimalik koolist eemaldada enne 17. eluaastat? Koolijuht vastas, et ei ole. Hoolekogult saabus küsimus, et kas reaalselt on õpetajaid või kaasõpilasi probleemsete käitumistega õpilaste poolt ähvardatud ning mitu avaldust on politseile teinud? Koolijuht vastas, et avaldusi pole tehtud. Avaldust ei pruugi õpetaja ka esitada seetõttu, et neil puudub teadmine, mis avalduse esitamisele järgneb. Koolijuht ütles, et keegi hoolekogu liikmetest võiks selle järgmiseks hoolekogu koosolekuks välja uurida ja siis saaks tema õpetajatele täiendavat infot anda. Hoolekogu liige kommenteeris, et mida reaalselt politsei teha saaks ja, et kas kriminaalmenetluse algatamine aitaks käitumist korrigeerida? Ta lisas, et politsei ei tegele sotsiaalsete probleemide lahendamisega, see on sotsiaalvaldkonna asi. Kui mõnda õpetajat ähvardatakse ja seal reaalselt ohtu elule ei ole, siis taaskord politsei ei saa aidata. Abipolitseinikust hoolekogu liige kinnitas veebis, et politsei käed jäävad lühikeseks. Valla esindaja andis teada, et ta on edastanud politseile omapoolse sooviavalduse politsei pisteliste koolikülastuste osas. Kas nad hakkavad koolikülastusi tegema ei ole teada. Koolijuhi hinnangul võiks politseivormis inimeste koolis nägemine mõjuda distsiplineerivalt küll. Hoolekogult saabus ettepanek, et keskenduda võiks käitumisraskustega õpilaste tugevustele ja neid kooli hüvanguks rakendada. Võib-olla aitaks kiitus ja tunnustus hea käitumise ees rahuldada õpilase tähelepanuvajadust ja korrigeerida käitumist. Koolijuht vastas, et seda püütakse ka teha ja ka praktikas kasutatakse. Hoolekogult saabus küsimus kas oleks abi, kui teha koostöökogu, kes tegeleks Kuusalu kooli käitumisraskustega õpilaste jaoks kindlate kõigile selgete juhendite välja töötamisega? Koolijuht vastas, et juhendid on olemas, aga vajaksid veidi parendamist. Kõik kodulehel olevad dokumendid on tänaseks üle käidud ja tegevuskava dokumentide parendamiseks koostatud. Dokumendid plaanitakse kinnitada hiljemalt kevade lõpuks (mõned vajavad hoolekogu kinnitust). Ta märkis, et sellegipoolest on kõik ideed teretulnud. Hoolekogu liige veebis kommenteeris, et ta luges kodukorda ja seal on küll  kirjas juhendid, aga tegi ettepaneku teha kasvõi koolisisene selge dokument. Hoolekogult saabus küsimus, kas tuleks teha eraldi koostöökogu, kes tegeleks käitumisraskusega laste probleemide lahendamisega? Koolijuht vastas, et kooli personali poolt tuli ettepanek luua kooli tunnirahu klass. Tunnirahu klass tähendab seda, et on üks eraldiseisev klass, kuhu õpetaja saab probleemse käitumisega õpilase saata. Tunnirahu klassil on aga teatud puudused: sellest võib tekkida lebo klass; mis saab siis kui õpilane keeldub sinna klassi minemast või läheb, aga kohale ei jõua, sest keegi õpilast sinna klassi ei eskordi. Esineb oht, et õpetaja suunab tunnirahu klassi õpilase liiga kergekäeliselt; õpilane ei tegele seal õppetööga; sinna pääsemine võib saada eesmärgiks omaette. Hoolekogult saabus küsimus, et kas on võimalik tunnirahu klassi kontseptsiooni kohta veebist täiendavat infot leida? Koolijuht vastas, et peaks olema küll infot. Hoolekogult saabus küsimus, et kas tunnirahu klassi kohta on teistest koolide positiivseid näiteid? Kooli juht vastas, et esineb, aga pigem väiksemates koolides ja reaalselt ei ole loodud eraldi füüsilist klassiruumi, vaid on organiseeritud läbi erinevate juhendite. Hoolekogult saabus küsimus, et miks ei ole teistes koolides tunnirahu klass ennast õigustanud? Kooli juht vastas, et koolidelt on tulnud tagasiside, et antud kontseptsioon ei hakanud reaalelus tööle ja ei täitnud oma eesmärki. Põhjused olid samad, mida meie enda õpetajad kaardistasid ära võimalike ohtudena. Hoolekogu liige veebis kommenteeris, et ei usu, et õpilase väljasaatmine tunnist aitaks õpilase käitumist muuta. Pigem võiks olla näiteks mingi "rahunemise" või "puhketuba", kui õpilasel emotsioonid lainetega pea peal kokku löövad. Vaja oleks mingit koolitust õpetajatele, kuidas käitumisraskustega õpilastega käituda. Kokkuvõtvalt võib öelda, et tunnirahu klassil esineb palju ohtusid ja kool vajaks kontseptsiooni elluviimiseks täiendavaid ressursse. Koolijuht pooldab rohkem täiendava õppetoe pakkumist. Kuigi juba praegune õppetoe tundide maht on üpris suur - üle 100 tunni nädalas, siis tuleb tõdeda, et tegelik vajadus on märgatavalt suurem ja koolil puudub võimekus kõigile vajalikus mahus tuge pakkuda. Hoolekogult saabus küsimus, et kas on teada kui suur on kogu vajadus? Kas spetsialistide vajaduste kohta saaks teha vajaduste kaardi. Kui kool oleks teadlik vajaduse suurusest, siis kas hoolekogu ei saaks kaasa aidata ametliku pöördumisega valda? Kooli juht vastas, et täpset ressursivajadust pole kaardistatud, kuid on selge, et vajadus on tänasest võimekusest suurem. Tema sõnul võiks olla 1 sotsiaalpedagoog, 1 eripedagoog, täiendav psühholoog ja abiõpetaja. Hetkel aga tuleb prioriteediks seada uute õpetajate leidmine. Kui õpetajaid ei leia, siis saavad olemasolevad õpetajad veel suurema koormuse ja nad ei ole suutelised tegelema käitumisraskustega ja muude lisategevustega. Hoolekogult saabus küsimus, et kas need õpilased, kellele on määratud individuaalne õppetugi ka seda praktikas kasutavad? Koolijuht vastas, et on neid, kes kasutavad ja ka neid, kes osaliselt ei kasuta. Hoolekogult saabus küsimus, et kas tugiteenust oleks võimalik pakkuda väljaspool kooli? See tähendab, et poleks füüsilist seost kooli ja teenuse vahel. See katkestaks seose kool võrdub käitumise muster. Veebis kommenteeriti, et tugiteenuse osutajad käivadki väljastpoolt kooli. Need on inimesed kes on kõigi valla koolide peale ühised. Küsija vastas, et ta on sellest teadlik ja pidas silmas seda, tuge osutatakse füüsiliselt väljaspool kooli ruume. Ta küsis ka, et millist tuge (tasuta psühholoog valla poolt?) pakutakse õpetajatele, keda on ähvardatud/füüsiliselt kallale mindud vms? Vastati, et ei ole olnud õpetajate füüsilist ähvardamist/ründamist.

4. Turvamehe värbamine kooli
Koolijuht uuris millise tasuga saaks palgata kooli turvamehe. Töötasu suurus on ligikaudu 1700 eurot kuus. Ta andis ühtlasi teada, et turvamehe tööülesannete hulka ei kuulu käitumisprobleemidega õpilaste korrale kutsumine, kui tegemist ei ole füüsilise vägivallaga. Turvamehe peamiseks tööülesandeks on jälgida, et võõras rahvas ilma loata koolimajja ei tuleks. Seega turvamehe värbamine ei aitaks käitumisprobleeme minimeerida. Koolijuht andis teada, et koolis turvalisuse tõstmiseks on tehtud vallale avaldus eraldada koolile turvakaamerate soetamiseks lisaraha. Soov on soetada täiendavalt 14 kaamerat, mille hinnanguline maksumus on ligi 10 000€.

5. Aprilli tegemised koolis
· 10-21. aprill toimub koolis „Teeme ära“ kampaania, mille raames kaasatakse õpilasi kooli õueala heakorratöödele. Kooli poolt antakse kummikindad ja prügikotid. Võib tekkida vajadus kodus mururehasid kaasa võtta, aga sellest antakse siis jooksvalt teada. Õpetajate parkla puhastamiseks on tehtud valla poolt hange. Sinna on kogunenud parajal hulgal mustust ja seda oma jõududega pole mõistlik puhastada. 
· Kooli jaoks lillekastide valmistamine. Priit Mae tegeleb lillekastide tegemisega. 7 kasti olemas, aga võib ka rohkem tuua. Võiks olla kokku umbes 14 kasti, et saaks neid paigutada koolimaja erinevatesse osadesse. Tore oleks, kui kastid saaksid valmis mai alguses, sest siis saavad õpilased enne suve lilleilu nautida.
· Aprillis kutsume õpilasi rohkem õues aega veetma ja õuetunde koguma.
· 18. aprillil on 12. klasside õppetöö lõpp ja toimub lõpukell. Sellele järgneb eksamiperiood. Esimene on 24. aprillil toimuv eesti keele riigieksam.

6. Tundide külastamine lapsevanemate poolt.
Hoolekogult saabus küsimus, et kas lapsevanem peab tunni külastuse soovist ette teatama? Koolijuht vastas, et peab, aga ette teatamise periood ei pea olema pikk.

7. Heategevusprojekt vahetund.ee
Kool on registreerinud 1-9. klassi õpilased heategevusprojekti vahetund.ee, mille raames kogutakse raha üleriigilisse fondi. Kui Kuusalu kooli toetusfond kogub kokku 720 eurot, siis saab kool vastu kummikeksu ja footbagi komplekte. Annetada sinna fondi saavad nii era- kui ka juriidilised isikud. Hoolekogult saabus ettepanek viia läbi annetuskampaania  algklasside laste vanemate seas, et vältida fondi liigset toetamist. Ettepanek kiideti heaks.
 
8. Parklasse uus liikluskorraldust reguleeriv märk
Koolijuht kommenteeris, et Madis Praks tegeleb uue märgi hankimisega. Ta ütles, et hetkel kaardistatakse valla üleselt eri märkide vajadust. Seejärel tehakse tellimus ja märgid peaksid kohale jõudma lähiajal.



9. Õueala täiendamine erinevate atraktsioonidega
Hoolekogu liige tegi vallale taotluse eraldada valla lisaeelarvest koolile 30 000 eurot kooli männikus olevate seadmete renoveerimiseks või välja vahetamiseks. Hoolekogult saabus küsimus kui populaarne on koolis olev lauatennise laud? Koolijuht vastas, et väga populaarne ning seetõttu on omaalgatusprojekti raame tulemas juurde veel üks laud. Hoolekogult saabus küsimus, et milliseid seadmeid teistes koolides on? Koolijuht vastas, et on näha stepi pinke, velotrenažööre jmt. Ta kommenteeris, et hetkel on väga populaarne ka võrkpall, mida mängitakse vanas võimlas. Siit tuli ka ettepanek, et välivõrkpalliplats ja korvpallilaud võiks olla esmased asjad, mis koolil võiks olla. Hoolekogult saabus ettepanek osaleda Eesti Võrkpalli Liidu poolt korraldataval iga-aastasel kampaanial. Hoolekogult saabus küsimus, et mis on saanud piksevarda teisaldamisest uude asukohta? Koolijuht vastas, et on võetud hinnapakkumine, mis osutus ebamõistlikult suureks (1300 eurot). 

10. Sport koolis programm
Käesoleval õppeaastal toimub kaks lisatundi nädalas. Koolijuhi sõnul on lapsevanemate tagasiside programmi osas hea ja programmiga soovitakse jätkata ka järgmisel õppeaastal. Ta küsis hoolekogu heakskiitu jätkamisele, mis kiideti heaks. Lähiajal viiakse ka lapsevanemate seas läbi tagasiside küsitlus. Koolijuht kommenteeris, et korvpall on üks võimalikest tegevustest, kaalumisel oli ka sulgpall ja kui võimalik, soovitakse jätkata purjetamisega. 

11. Järgmine hoolekogu koosolek
Ettepanek korraldada järgmine hoolekogu koosolek kolmapäeval, 3. mail 2023 kell 18:00. Kui midagi peaks muutuma, siis anname sellest jooksvalt teada. 



Tanel Tomson                             Eveli Tänav
Juhataja                                      Protokollija        


Lisad:	Koolijuhi ülevaade koolis toimuvast

